Arribem al coll de Vallibierna i canvia la visió que tenim de l'entorn. S'obre davant nostre la llarga vall de Vallibierna, flanquejada al nord pel gran massís de la Maladeta i els grans cims. Poc per sota, encara a la part alta de la vall, contemplem els ivons de Vallibierna, on no caldrà que baixem. A l'horitzó es dibuixa el massís de Posets.

Des del mateix coll busquem un caminet transversal que flanqueja la base del Cap de Llauset sense pràcticament perdre alçada. Més que un camí és un pas entre blocs marcat amb algunes fites, ja que no hi ha un sender definit. Es pot passar més o menys per tot arreu, tot i que el pas és incòmode, ja que ens movem per un considerable pendent amb blocs i trams de tartera. Sense grans dificultats però creuem aquest flanqueig i ens situem a la collada dels Isards, ja per sobre dels 2.800 metres. A la nostra dreta contemplem el bonic estany del Cap de la Vall, de considerables dimensions .

Seguim uns metres cap al nord per la carena que hem guanyat al coll dels Isards fins a trobar el pas més fàcil que ens permeti baixar cap a una àmplia coma que tenim a la dreta, solcada per petits estanyols. Anem seguint algunes fites que ens acosten a una espècie de grau, i mig desgrimpant baixem a l'ampla coma, una espècie de gran circ pràcticament pla situat just a sota de la cresta del Russell. Des d'aquí s'endevina fàcilment la canal per on transcorre el camí habitual per pujar cap a l'avantcim. És una canal força trencada i de mal transitar. Tendim doncs més a la dreta (est) per anar a buscar la base del crestall que dibuixa un semicercle cap al cim.

Trobem els primers blocs de granit i tot grimpant assolim el fil del crestall. El primer sector de la grimpada és força fàcil, i només esdevé una mica aeri just abans d'arribar a la base del Russell Est. El Russell Est no és més que una punta poc destacada en la cresta que ens portarà al cim, però ja està per sobre dels 3.000 metres, concretament té 3.042 m. i els llibres dels tresmils dels Pirineus el consideren un cim. Només una discreta fita ens dóna la pista.

A partir d'aquí la cresta guanya en verticalitat, i hem de grimpar entre grans blocs (II) prop del fil. Pugem una bona estona, buscant els passos més evidents entre un enorme caos de blocs i petits gendarmes. L'aresta és llarga però fàcil, i mica en mica anem guanyant alçada fins a conquerir la cota dels 3.200 metres, on la cresta ja s'aplana del tot. A partir d'aquí la cresta esdevé horitzontal, i canvia lleugerament d'orientació d'oest a nord-oest. Un monticle de pedres ens assenyalen l'Avantcim sud-est (3.205 m.), un dels punts més alts de l'aresta. Anem seguint pel fil, gairebé sempre utilitzant les mans, ja que cal anar grimpant i desgrimpant constantment.

Crestegem per un fil de blocs, amb grimpades fàcils de II, i al final una desgrimpadeta un pèl més delicada per una placa més fina. Les vistes són boniques, ja que ens movem pel fil i a molta alçada. Tot i això cal estar concentrats en la grimpada, ja que el terreny és força aeri. Aquesta darrera desgrimpada més entretinguda ens deixa al cap d'amunt d'una canal per on puja el camí que ve de la vall de Salenques, que s'allargassa sota els nostres peus. Una petita grimpada de pocs minuts ens deixa al cim del Russell (3.207 m.), punt més alt d'aquest sector i excel·lent mirador d'altura.

Des de 3.207 metres, veiem l'Aneto encara força amunt, més cap a l'oest. Entremig sobresurten les puntes del Tempestades i el Margalida, amb una grandiosa congesta per sota d'ambdós. Més cap a l'est la llarga vall de Salenques i la famosa cresta que l'abraça, amb el Tuc de Molières a prop, i alguns cims aranesos ben destacats, com els propers [Malh dera Artiga](http://www.engarrista.com/node/564) i [Malh des Pois](http://www.engarrista.com/node/563), o el Mauberme, destacat a l'horitzó. Cap al sud veiem ben a prop els característics plegaments del Vallibierna. Més enllà el massís de Castanesa i al darrere l'immens Turbó. Extraordinari panorama.

Després podem continuar encara uns metres més per la cresta per poder contemplar el propi cim del Russell des de l'oest, precisament on es pot observar una gran paret que cau vertical sobre la vall de Salenques. Continuem doncs caminant i grimpant per la cresta, aquest tram més fàcil, fins a la Punta de la Bretxa (3.195 m.), un altre d'aquests pics secundaris l'interès principal dels quals rau en donar-nos altres perspectives dels cims principals. Desfem doncs la cresta grimpant i desgrimpant de nou allò que ja havíem recorregut, i tornant a trepitjar tant el cim principal com les diferents puntes secundàries.

Estarem més de 4 hores des del punt més llunyà, la Punta de la Bretxa, fins al punt de sortida, la presa de Llauset. Així doncs desfem la cresta, creuem el gran plató amb els petits estanyols, remuntem uns metres fins al coll dels Isards, i fem el flanqueig cap al coll de Vallibierna. Desfem la coma del refugi, i còmodament baixem pel GR-11 cap a la cabana de Botornàs primer, i l'estany de Llauset poc després.